## Rješenje o poništenju a) transakcije prijenosa 182.152 dionice izdavatelja Liburnia Riviera hoteli d.d., Opatija, s Hrvatskog fonda za privatizaciju, Zagreb, na društvo SN holding d.d., Zagreb i b) tr

### NN 122/2005 (19.10.2005.), Rješenje o poništenju a) transakcije prijenosa 182.152 dionice izdavatelja Liburnia Riviera hoteli d.d., Opatija, s Hrvatskog fonda za privatizaciju, Zagreb, na društvo SN holding d.d., Zagreb i b) tr

# KOMISIJA ZA VRIJEDNOSNE PAPIRE REPUBLIKE HRVATSKE

**2301**

Temeljem odredaba članka 15. stavaka 2. i 3. te stavka
4. točke 1. i 6. Zakona o tržištu vrijednosnih papira (»Narodne novine« broj
84/02) i članka 141. stavka 1. točke 2. Zakona o općem upravnom postupku
(»Narodne novine« broj: 53/91 i 103/96), Komisija za vrijednosne papire
Republike Hrvatske, na sjednici održanoj dana 13. listopada 2005. godine,
donosi

## RJEŠENJE

1. Poništava se: a) transakcija prijenosa
182.152 dionice izdavatelja LIBURNIA RIVIERA HOTELI d.d., Opatija, s Hrvatskog
fonda za privatizaciju, Zagreb, na društvo SN HOLDING d.d., Zagreb, i b)
transakcija prijenosa 72.258 dionica izdavatelja LIBURNIA RIVIERA HOTELI d.d.,
Opatija, s Hrvatskog fonda za privatizaciju na društvo DOM HOLDING d.d.,
Zagreb.

2. Nalaže se Središnjoj depozitarnoj agenciji
d.d., Zagreb, da bez odgode prenese dionice iz točke 1. ovog rješenja s računa
društava SN HOLDING d.d., Zagreb, i DOM HOLDING d.d., Zagreb, na račun
Hrvatskog fonda za privatizaciju, Zagreb, te dostavi Komisiji za vrijednosne
papire Republike Hrvatske dokaz o izvršenom prijenosu dionica.

3. Ovo rješenje objavit će se u »Narodnim
novinama«.

```
Obrazloženje
```

```

```

1/ Pred Komisijom za vrijednosne papire
Republike Hrvatske (dalje u tekstu: Komisija) pokrenut je upravni postupak,
klasa: UP-450/I-450-08/05-02/120, povodom zahtjeva društva SN HOLDING d.d.,
Zagreb, Humboldtova 4b/III, za odobrenje
objavljivanja ponude za preuzimanje izdavatelja LIBURNIA RIVIERA HOTELI d.d.,
Opatija (dalje u tekstu: »Izdavatelj«). Naime, društva SN HOLDING d.d., Zagreb,
i DOM HOLDING d.d., Zagreb, djelujući zajednički, a polazeći od toga da su
stekla preko 25% dionica s pravom glasa Izdavatelja, prijavili su Komisiji
stjecanje dionica u smislu odredbe članka 4. stavka 1. Zakona o preuzimanju
dioničkih društava i pod­nijeli zahtjev za odobrenje
objavljivanje ponude za preuzimanje, temeljem odredbe članka 13. stavka 1.
Zakona o preuzimanju dioničkih društava. Zahtjevu za odobrenje objavljivanja
ponude za preuzimanje, društvo SN HOLDING d.d., sukladno odredbi članka 12.
stavka 2. točke 1. Zakona o preuzimanju dioničkih društava, dostavilo je, među
ostalim, »Sporazum« zaključen dana 8. kolovoza 2005. godine između Hrvatskog
fonda za privatizaciju, s jedne strane i društava SN HOLDING d.d., Zagreb, i
DOM HOLDING d.d., Zagreb, s druge strane, kao ispravu temeljem koje su stečene
dionice u smislu odredbe članka 2. točke 6. Zakona o preuzimanju dioničkih
društava. Sukladno odredbi članka 142. Zakona o općem upravnom postupku i članka
13. stavka 3. Zakona o preuzimanju dioničkih društava, Komisija je dana 13.
rujna 2005. godine, donijela zaključak o pokretanju posebnog ispitnog postupka
u postupku povodom zahtjeva društva SN HOLDING d.d. za odobrenje objavljivanja
ponude za preuzimanje, radi poduzimanja dodatnih radnji i utvrđivanja svih
činjenica i okolnosti vezanih uz cijenu u ponudi za preuzimanje Izdavatelja.

Međutim, tijekom posebnog ispitnog postupka,
Vlada Republike Hrvatske, odnosno, Državno odvjetništvo Republike Hrvatske u ime
Republike Hrvatske i Vlade Republike Hrvatske, u svojim podnescima u bitnome
ističu da:

– iz odredbe članka 9. stavka 4. »Sporazuma«,
proizlazi da je »Sporazum« sklopljen pod odgodnim
uvjetom, u smislu odredbe članka 74. Zakona o obveznim odnosima, što znači da
se »Sporazum« smatra sklopljenim samo ako se ispuni odgodni
uvjet tj. ako Vlada Republike Hrvatske, odobri
»Sporazum« u roku od 20 dana od dana njegova sklapanja (dana 8. kolovoza 2005.
godine) ili ako u tom roku Vlada ne da nikakvo očitovanje;

– kako Vlada nije odobrila »Sporazum« u roku od
20 dana od dana njegova sklapanja, isti, temeljem članka 9. stavka 4.
»Sporazuma« prestaje vrijediti i na bilo koji način biti obvezujući za stranke,
te se u smislu odredbe članka 74. Zakona o obveznim odnosima smatra da nikada
nije ni sklopljen niti proizvodi pravne učinke.

Društvo SN HOLDING d.d. je povodom očitovanja
Vlade Republike Hrvatske, a u vezi stupanja na snagu »Sporazuma«, izjavilo:

– da je očitovanje Vlade Republike Hrvatske
irelevantno u postupku odobrenja objavljivanja ponude za preuzimanje
Izdavatelja;

– da »Sporazum« nije sklopljen pod odgodnim uvjetom, a i da jest, to je pravno irelevantno za
postupak odobrenja objavljivanja ponude, jer prema točki 6. članka 2. Zakona o
preuzimanju dioničkih društava smatra se da su dionice stečene sklapanjem
pravnog posla, koji se smatra sklopljenim i u slučaju kad je sklopljen pod odgodnim uvjetom:

– da Vlada Republike Hrvatske nije stranka
»Sporazuma« niti je ovlaštena suditi o njegovoj valjanosti;

– da je Vlada Republike Hrvatske odobrila
»Sporazum« neposredno prije njegova sklapanja pa su ga stranke, upoznate s tom
okolnošću, sklopile i konzumirale;

II/ Uvidom u tekst sporazuma Komisija je
utvrdila da je namjera i volja stranaka »Sporazuma« bila konačno i mirno
riješiti sve međusobne odnose proizišle iz kuponske privatizacije i posljedične
pravne odnose, ugovore i sporove (točka 3. »Temeljnih pretpostavki«).

S tim u vezi, jedan od elemenata »Sporazuma« sadržan
je u odredbama članka 3. »Sporazuma«, a sastoji se od obveze Hrvatskog fonda za
privatizaciju da, među ostalim, u fiksnom roku od 15 dana od dana stupanja na
snagu ovog »Sporazuma«, odvojenim izjavama o prijenosu 72.258 dionica
Izdavatelja prenese društvu DOM HOLDING d.d., a 183.722 dionice Izdavatelja
prenese društvu SN HOLDING d.d. Hrvatski fond za privatizaciju izvršio je ovu
obvezu dana 9. kolovoza 2005. godine, što je vidljivo iz izjava o prijenosu
Hrvatskog fonda za privatizaciju potpisanih dana 9. kolovoza 2005. godine od
strane predsjednika Hrvatskog fonda za privatizaciju i ovjerenih pečatom, te
ovjerenih kod javnog bilježnika istog dana, a koje se izjave nalaze također u
spisu predmeta u presliku. Temeljem istih izjava o prijenosu, odgovarajući broj
dionica Izdavatelja prenesen je s računa Hrvatskog fonda za privatizaciju na
račune društava SN HOLDING d.d. i DOM HOLDING d.d. kod Središnje depozitarne
agencije d.d. i to s danom 10. kolovoza 2005. godine, što je utvrdeno uvidom u račune vrijednosnih papira kod Središnje
depozitarne agencije. d.d.

Temeljem, pak, odredbe članka 9. stavka 4.
navedenog »Sporazuma«, isti »...stupa na snagu kada ga odobri Vlada Republike
Hrvatske u smislu članka 3. Zakona o privatizaciji. Ako Vlada Republike
Hrvatske ne odobri ovaj Sporazum u roku od 20 (slovima: dvadeset) dana od dana
njegova sklapanja (potpisivanja), ovaj Sporazum prestaje vrijediti i biti na
bilo koji način obvezujući za stranke, te se ima smatrati kao da nije niti
sklopljen.«.

Temeljem odredbe članka 3. stavka 2. Zakona o
privatizaciji (»Narodne novine« broj 21/96, 71/97, 16/98 i 73/2000), iznimno od
odredbe stavka 1. ovog članka, Vlada može, na prijedlog Upravnog odbora
Hrvatskog fonda za privatizaciju odlučiti da se dionice ili udjeli, stvari i prava
određenih pravnih osoba izuzmu od prodaje. Ove dionice i udjeli koriste se
sukladno odluci Vlade, a na prijedlog Upravnog odbora.

Spisu predmeta priložena je i a) Odluka Vlade
Republike Hrvatske, od dana 4. kolovoza 2005. godine, o izuzimanju od prodaje
255.980 dionica Izdavatelja, donesena temeljem odredbe članka 3. stavka 2.
Zakona o privatizaciji, b) Odluka Vlade Republike Hrvatske, od istog dana,
donesena pozivom na odredbu članka 10. Zakona o Vladi Republike Hrvatske, o
davanju suglasnosti na tekst Sporazuma o nagodbi Hrvatskog fonda za
privatizaciju sa SN HOLDINGOM i DOM HOLDINGOM, sukladno Odluci Hrvatskog fonda
za privatizaciju, od 10. rujna 2004. godine i c) Odluka Vlade Republike
Hrvatske od dana 17. kolovoza 2005. godine kojom se povlače prethodno navedene
Odluke.

III/ Slijedom navedenog, utvrđeno je da
suglasnost Vlade Republike Hrvatske nije dana, sukladno odredbi članka 9.
stavka 4. »Sporazuma«, u roku od 20 dana od dana njegova sklapanja (pot­pisivanja) – 8. kolovoza
2005. godine, pa je stoga, sukladno istoj odredbi »Sporazuma«, dana 28.
kolovoza 2005. godine taj »Sporazum« prestao vrijediti i biti na bilo koji
način obvezujući za stranke, te se ima smatrati kao da nije niti sklopljen.
Naime, ugovaranje suglasnosti Vlade Republike Hrvatske u roku od 20 dana od
dana sklapanja »Sporazuma« može se tumačiti samo kao odgodni
uvjet u smislu članka 74. stavka 1. Zakona o obveznim odnosima (»Narodne
novine« broj 53/91, 73/91, 3/94, 7/96 i 117/99). Ovo, pak, znači da se Sporazum
smatra sklopljenim samo ako i kada se ispuni odgodni
uvjet, što ovdje očito nije slučaj, jer Vlada Republike Hrvatske nije odobrila
ovaj Sporazum u roku od 20 (slovima: dvadeset) dana od dana njegova sklapanja.
U takvoj pravnoj situaciji, jasno je da izjave o prijenosu, kojima su izvršene
a) transakcija prijenosa 182.152 dionice Izdavatelja, s Hrvatskog fonda za
privatizaciju, Zagreb, na društvo SN HOLDING d.d., Zagreb, i b) transakcija
prijenosa 72.258 dionica Izdavatelja s Hrvatskog fonda za privatizaciju na
društvo DOM HOLDING d.d., Zagreb, nisu valjane, jer temeljni pravni posao za
navedene izjave o prijenosu – »Sporazum« – nije ni sklopljen.

Sukladno odredbi članka 15. stavka 4. točke 1.
Zakona o tržištu vrijednosnih papira, kada utvrdi nezakonitosti i nepravilnosti
kojima se ugrožava funkcioniranje tržišta kapitala u cjelini, položaj pojedinih
sudionika na tržištu kapitala ili postoji mogućnost nanošenja velike štete,
Komisija će poništiti transakciju sklopljenu na burzi, uređenom javnom tržištu
ili drugim pravnim poslom, ako se utvrdi da su jedan ili više elemenata
transakcije pogrešni ili ukazuje na manipulacije cijenom ili količinom
vrijednosnih papira.

U konkretnom slučaju, predmetne transakcije
kojima su stečene, odnosno, prenesene dionice Izdavatelja su, dakle, transakcije
sklopljene drugim pravnim poslom (izjave o prijenosu od dana 9. kolovoza 2005.
godine), pri čemu su transakcije u cijelosti pogrešne, jer ne postoji pravni
temelj transakcije (»Sporazum«), a mogućnost nanošenja velike štete ogleda se u
tome da predmetne dionice, njih 92,73% od ukupnog broja dionica s pravom glasa
Izdavatelja (temeljni kapital upisan u sudski registar iznosi 968.451.200,00 kn
pri čemu je nominalni iznos jedne dionice 3.200,00 kn tako da je temeljni
kapital podijeljen na 302.641 dionica) protupravno promijene vlasnika tako da
on njima ne može više raspolagati. Slijedom navedenog, riješeno je kao u točki
1. izreke.

Prema odredbi članka 15. stavka 2. Zakona o
tržištu vrijednosnih papira, u slučaju utvrđenih nezakonitosti i nepravilnosti
Komisija će rješenjem naložiti poduzimanje radnji koje pridonose uspostavljanju
zakonitosti i usklađivanju rada sa zakonima i drugim propisima, odnosno izreći
odgovarajuću mjeru propisanu ovim Zakonom. Prema odredbi članka 15. stavka 4.
točke 6. Zakona o tržištu vrijednosnih papira, kad utvrdi nezakonitosti i
nepravilnosti zbog kojih postoji mogućnost nanošenja velike štete, Komisija će
naložiti druge mjere koje su potrebne za uklanjanje posljedica koje su nastale
izvršenjem ili propuštanjem radnji od strane sudionika na tržištu kapitala, a
mogu utjecati na tržište u cjelini. Prema odredbi stavka 3. članka 15.,
rješenjem iz prethodnog stavka Komisija će odrediti rok za izvršenje rješenja
koji ne može biti duži od 60 dana i obvezu da se Komisiji dostavi dokaz o ispravljenoj
nezakonitosti i nepravilnosti. Slijedom navedenog, riješeno je kao u točki 2.
izreke.

Temeljem odredbe članka 8. stavka 4. Zakona o
tržištu vrijednosnih papira, pojedinačne akte Komisija objavljuje u »Narodnim
novinama« nakon njihove konačnosti. Slijedom navedenog, riješeno je kao u točki
3. izreke.

UPUTA O PRAVNOM LIJEKU

Protiv ovog Rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku od 30 dana od dana primitka ovog Rješenja.

Klasa: UP/I-450-08/05-02/157

Urbroj: 567-01/05-3

Zagreb, 13. listopada 2005.

Predsjednik Komisije

**Miljenko** **Fičor**, v. r.

Rješenje, NN 122/2005-2301